Rahvusooper Estonia tegi 2015. aastal publikurekordi | Teater | ERR
Rahvusooper Estonia tegi 2015. aastal publikurekordi ({{commentsTotal}})
{{1451900076000 | amCalendar}}
Möödunud aastal külastas Rahvusooper Estonia etendusi ja kontserte 185 000 inimest, mis on ligi 35 000 rohkem, kui 2014. aastal. Teatris anti kokku 356 etendust ja kontserti.
"Suur publikuhuvi on ülimalt rõõmustav ja see on parimaks tunnustuseks estoonlastele. Oma osa andis siin ka suvise remondi käigus lisatud 60 kohta saalis. Kahjuks tuleb taas tõdeda, et Estonia teatrisaal on liiga väike ja mahutavuse lagi käes, “ ütles teatrijuht Aivar Mäe.
Aasta populaarsemad lavastused olid ooperitest “Carmen" (97% täituvus), “La traviata" (90%) ja “Rinaldo" (87%), ballettidest “Pähklipureja", “Onegin", "Kratt“ ning “Lumivalgeke ja seitse pöialpoissi" (kõigil 100%). Maksimaalse täituvuse saavutasid ka “Karlsson katuselt" ja "Mees La Manchast“ . Kõige rohkem vaatajaid kogus operett “Tsirkusprintsess" – vaatajanumber oli 16 000. Väljaspool statsionaari anti 65 etendust-kontserti ning neist sai osa 41 000 inimest.
2016. aastal jõuavad Estonias publiku ette mitmed põnevad lavastused ja kontserdid. Kõigepealt pakutakse palju rõõmu balletisõpradele – armastatud talvemuinasjutt "Pähklipureja" on kavas kuni 27. jaanuarini. Lisaks saab alates jaanuarist taas näha "Tuhkatriinut" ja "Medeat".
Uue aasta esimene esietendus on 22. jaanuaril, mil lavale jõuab Verdi tuntud meistriteos "Aida“, mille lavastajaks on maailma ooperilavade tõusev täht Tobias Kratzer. Kuigi "Aidat“ tuntakse kõige paremini suurejoonelise võidumarsi järgi, on ooperis ka palju kammerlikku. Just selline versioon sobib hästi Estonia lavale. Nimiosa laulavad Heli Veskus ja Aile Asszonyi ning esimesi etendusi dirigeerib Vello Pähn.
15. aprillil esietendub Tšaikovski igihaljas ballett "Luikede järv“, mille koreograaf on Toomas Edur. 29. aprillil toimuv rahvusvahelise tantsupäeva gala on pühendatud Tiit Härmile, kes tähistab kevadel 70. sünnipäeva.
110. hooajale paneb võimsa punkti 3. juunil esietenduv muusikal "Viiuldaja katusel“. Pool sajandit tagasi sündinud teosest sai üks menukamaid Broadwayl, kus seda mängiti enam kui kolm tuhat korda. Estoniasse jõudis "Viiuldaja katusel“ Georg Malviuse lavastuses esmakordselt 1989. aastal, mil sellest sai aasta teatrisündmus. Uues lavastuses on peaosades Mait Malmsten, Evelin Võigemast ja Helgi Sallo. Juunikuu etendused on juba välja müüdud, augustis toimuvate lisaetenduste piletid on müügil.
Ka sel hooajal rändab Estonia oma lavastustega mööda Eestit ringi, pakkudes teatrielamusi Pärnu, Tartu, Paide ja Jõhvi elanikele. Külla minnakse Minkuse balletiga "Bajadeer“, Leigh’ muusikaliga "Mees La Manchast“, Verdi ooperiga "La traviata“ ja Kálmáni operetiga "Tsirkusprintsess“.